CELEX: E2012P0007
Language: da
Date: 2012-07-09 00:00:00
Title: Sag anlagt den 9. juli 2012 af DB Schenker mod EFTA-Tilsynsmyndigheden (Sag E-7/12)

18.10.2012   
            
            
               DA
            
            
               Den Europæiske Unions Tidende
            
            
               C 314/8
            
         Sag anlagt den 9. juli 2012 af DB Schenker mod EFTA-Tilsynsmyndigheden
   (Sag E-7/12)
   2012/C 314/08
   Den 9. juli 2012 anlagde Schenker North AB, Schenker Privpak AB og Schenker Privpak AS (under ét »DB Schenker«), repræsenteret ved Jon Midthjell, advokat i Advokatfirmaet Midthjell AS, Grev Wedels plass 5, 0151 Oslo, Norge, sag mod EFTA-Tilsynsmyndigheden.
   Sagsøgerne har nedlagt påstand om:
   At EFTA-Domstolen i forbindelse med anbringendet om passivitet statuerer:
   
               1)
            
            
               At sagsøgte har tilsidesat artikel 37, stk. 1, i tilsyns- og domstolsaftalen ved i strid med reglerne om aktindsigt, tilsyns- og domstolsaftalen samt EØS-aftalen at have undladt at tage stilling til den anmodning om indsigt i samtlige sagsakter i ESA-sag nr. 34250 (Norway Post/Privpak), som sagsøgerne indgav den 3. august 2010, og
            
         
               2)
            
            
               At sagens omkostninger betales af sagsøgte.
            
         At EFTA-Domstolen i forbindelse med erstatningskravet fastslår sagsøgtes ansvar og udsætter vurderingen af den skade, sagsøgte har forvoldt, til et senere tidspunkt ved en kendelse, hvori det statueres:
   
               1)
            
            
               At sagsøgtes passivitet i tidsrummet fra 7. september 2010 eller senere og indtil sagsøgte behørigt har taget stilling til sagsøgernes anmodning om indsigt i samtlige sagsakter i ESA-sag nr. 34250 (Norway Post) af 3. august 2010 gør sagsøgte erstatningsansvarlig efter tilsyns- og domstolsaftalens artikel 46, stk. 2, herunder også for morarenter.
            
         
               2)
            
            
               At sagsøgerne senest seks måneder efter sagsøgtes behørige stillingtagen til sagsøgernes anmodning om indsigt i samtlige sagsakter i ESA-sag nr. 34250 (Norway Post) af 3. august 2010 skal meddele Domstolen deres erstatningskrav og oplyse, om parterne er enige om beløbet.
            
         
               3)
            
            
               At parterne, såfremt de ikke kan nå til enighed om erstatningsbeløbet, inden for samme frist skal forelægge Domstolen deres opgørelser af den skade, sagsøgtes undladelse af behørigt at tage stilling til sagsøgernes anmodning om indsigt i samtlige sagsakter i ESA-sag nr. 34250 (Norway Post) af 3. august 2010, har påført dem.
            
         
               4)
            
            
               At sagens omkostninger betales af sagsøgte.
            
         
      Retlige og faktiske omstændigheder samt anbringender:
   
   
               —
            
            
               Sagsøgerne Schenker North AB, Schenker Privpak AB og Schenker Privpak AS (under ét »DB Schenker«) indgår i en international speditør- og logistikkoncern, der ejes af Deutsche Bahn AG. Schenker North AB driver koncernens aktiviteter til lands, til søs og ad jernbane i Norge, Sverige og Danmark, herunder datterselskaberne Schenker Privpak AS og Schenker Privpak AB.
            
         
               —
            
            
               Den 14. juli 2010 traf EFTA-Tilsynsmyndigheden en afgørelse i sag nr. 34250 (Norway Post/Privpak), der fastslog, at Norway Post havde misbrugt sin dominerende stilling på det norske marked for distribution af pakker fra virksomhed til kunde i perioden 2000-2006. Afgørelsen blev stadfæstet af EFTA-Domstolen i sag E-15/10 Posten Norge AS mod EFTA-Tilsynsmyndigheden. Sagsøgerne har anlagt sag mod Norway Post for at opnå erstatning for tab, sagsøgerne har lidt som følge af denne overtrædelse, og ønsker indsigt i sagsøgtes sagsbehandling. Den 3. august 2010 begærede sagsøgerne aktindsigt i sagsakterne i ESA-sag nr. 34250 i henhold til de regler for aktindsigt, der er fastsat af EFTA-Tilsynsmyndigheden ved afgørelse nr. 407/08/KOL af 27. juni 2008.
            
         
               —
            
            
               Den 8. marts 2012 fremsatte sagsøgerne efter artikel 37, stk. 2, i tilsyns- og domstolsaftalen en formel opfordring til sagsøgte til at træffe endelig afgørelse om deres anmodning om aktindsigt af 3. august 2010. Sagsøgerne gør gældende, at sagsøgte siden undlod at træffe afgørelse om deres anmodning om aktindsigt efter udløbet af fristen for den administrative procedure og i øvrigt behandle deres anmodning om aktindsigt efter de gældende regler, hvilket også påførte dem tab.
            
         Sagsøgerne gør gældende, at EFTA-Tilsynsmyndigheden:
   
               —
            
            
               har overtrådt artikel 37 i tilsyns- og domstolsaftalen ved at have tilsidesat sine retlige forpligtelser til at træffe afgørelse om den anmodning om aktindsigt, sagsøgerne indgav den 3. august 2010, og
            
         
               —
            
            
               har overtrådt artikel 46, stk. 2, i tilsyns- og domstolsaftalen ved at have tilsidesat sine retlige forpligtelser til rettidigt at træffe afgørelse om den anmodning om aktindsigt, sagsøgerne indgav den 3. august 2010, og til i øvrigt at behandle denne anmodning efter de gældende regler.